**Pictură naivă**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Eu sunt o femeie banală,

Capricii de timp acordând

Pe strune de gând şi cerneală...

Eu sunt poate ultimul rând

Sau ultimul vers dintr-o glosă,

Sunt cel mai banal epilog,

Dar mâine mai mult decât astăzi

Te port în dorinţe prolog

Şi nu te-am minţit niciodată,

Mi-ai fost adevăr şi cuvânt,

În braţele tale, iubite,

Regina acestui pământ.

- Ca pictor naiv, pe o coală,

Amestec haotic culori,

Iubito, la fel de banală

Ca Venus îmi pari uneori.

Penelul se-alintă şi sânii

Tresar sub atingerea lui,

Ştii pulsul, atingerea mâinii

N-o laşi la-ndemâna oricui.

Mă tulbură noaptea aceasta

De smoală fierbinte şi grea

Când slovele spun adevărul...

Banală, dar totuşi a mea!

Liliana Trif Ioan Grigoraș

Din volumul Ca și cum am împărți aceeași inimă -

Editura PIM Iași - 2016